คณะรัฐมนตรี เห็นชอบเสริมสภาพคล่องโรงรับจำนำรัฐ 500 ล้านบาท สอดรับความต้องการประชาชน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า วันนี้ (2 ส.ค.65) คณะรัฐมนตรีเห็นชอบให้กระทรวงการพัฒนาสังคมและความมั่นคงของมนุษย์  หรือ พม. ต่ออายุสัญญากู้เบิกเงินเกินบัญชีจากธนาคารออมสิน วงเงิน 500 ล้านบาท ของสำนักงานธนานุเคราะห์ ออกไปอีก 2 ปี ตั้งแต่วันที่ 1 ตุลาคม 2565 – 30 กันยายน 2567  โดยกระทรวงการคลังไม่ค้ำประกัน เพื่อเป็นเงินทุนสำรองหมุนเวียนในการรับจำนำและเสริมสภาพคล่องกิจการโรงรับจำนำภายใต้การกำกับดูแลของรัฐ สอดรับกับสภาวะเศรษฐกิจในปัจจุบันที่ส่งผลกระทบต่อค่าครองชีพที่ปรับตัวสูงขึ้นและภาวะเงินเฟ้อ ทำให้ประชาชนมาใช้บริการรับจำนำอย่างต่อเนื่อง